IBW Widiasa Kenitén
Suba ping kuda-kuda timpal tiangé morahan ajak tiang, pepes gati ngipi kepung raksasa. Med ia nutur marep-arepan. Uli SMS ia ngirim. Yén dadi té orahang méh suba ada ping dasa ia morahan tekén tiang pragat ngipi uber raksasa. Sabilang pules, koné raksasané teka. Dugasé ia ngorahang kéto, orahin tiang ngaduang paturu raksasa. Ia kedék. Yén sing kéto, orahin tiang nglawan raksasané.
“Kénkén carané?”
“Aluh.”
“Aluh kénkén?”
“Raksasané ento saktiné di calingné. Kepukang calingné. Tusing nyidayang nglawan kénkénanga negor suba kepuk.”
“Dadi aluh pesan ngalahang raksasa?”
“Mula aluh. Raksasa.”
Dugasé ené, tiang buin SMS-a. Ia ngorahang mara pesan ngipi uber raksasa misi ia nyambatang manyuhin. Buin ingetang tiang apang ngepuk calingné. Ia ngorahang sépanan. Énggalan enten. Orahin tiang pules buin apang nyak tepuk raksasané.
“Nah!” Kéto ia mesaut.
Maniné semengan suba nga-SMS tiang. Ngorahang tusing nyak teka raksasané buin.
“Sedeng melaha.” Kéto tiang ngwales.
Kéwala ia nyambatang kenehne tusing tegteg. Ngaku inguh. Ipiané ngepungin kenehné. Raksasané ento rasaanga cara di sampingné. Tusing di ipian dogén. Sabilang ningalin anak telektekanga.
“Raksasaaa!” Kéto ia nyerit. Makejang serantaban. Makejang matakon, “encén raksasa?”
Tujuhangan anak ané mara ngliwat. Mara kedék timpalné ané di sampingné. “Jelema strés,” kéto munyiné.
Uli telung bulan jani, timpal tiangé tusing nyidayang tegteg anang abedik. Sabilang ada makrosokan, ia makesiab. Nyerit ngorahang raksasa. Tepukina raksasané ento nyiksa anak ané cerik-cerik apabuin anak ané tusing ngelah nyén-nyén. Péh jeg aluh pesan ia nyiksa. Ané sanget inguhina raksasané ento bisa ngamah tanah, ngamah gunung. Kénkén tusing makesiabané, tanah kawitanné amaha tekén raksasané. Mara lakar engela énggalan ia jejeh. Malaib ia kedadang-kediding. Panyamaanné nakonin, “ngujang malaib?”
“Ento tanahé amah raksasa?”
“Encén tusing ada amaha. Cai jelema strés. Kema ka dokter jiwa mubad!”
Timpal tiangé makeneh-keneh “Apa saja déwékné strés.” Yén makelo-kelo stres sinah lakar struk, yén nglantas struk koné bisa ka sétra. Ené ané jejehina. Apa krana jejehina? Ia tondén taén ngantén. Sabilang anak luh ané paakina ngorahang tusing nyak. Kénkénang nyakina? Anak luhé orahanga tumitisan raksasi. Nyén sing gedeg? Yén alihang apang nyak anak luhé alus-alusin, misi ajumang, misi baangin pipis, eda bunga mawar dogén, bungan pipis abaang. Nah yén ngelahan beliang mobil cara anaké ané sugih-sugih. Ené tusing. Pragat sangsaya tekén anak luh. Payu kayang jani tusing ada ngugu. Dadi truli bisa manian. Madak apang tusing. Krana ia muani aukud di kulawargané. Yén ia truli, man lakar maktinin sanggahné?
Taén ukana jangkepanga ajak misanné. Misanné tusing nyak. Ngilang prajani misanné lantas ngalih balian apang tusing mabesikan ajak timpal tiangé. Ditu ia nyambatang tusing demen krana sabilang macepuk sambatanga raksasi. Nyekala anak jegég ngoler lantas orahanga raksasi. Nyén tusing geded. Maan maselselan ajebos, timpal tiangé mara kalahina ajak misanné. Jani tusing buin. “Lakar ngujang nginguhang anak suba ngantén. Depang suba. Masi raksasi.” Keto ia nyautin mara tiang nakonin.
Baan sabilang anak majalawatan orahanga raksasa ajak raksasi. Kramané makejang gedeg. “Jelema ngaé anak gedeg dogén. Jani tegul nyak. Sinah suba tusing beneh kenehné.” Sagét nyak kramané ngejuk. Pedalem tiang dugasé ejuka ento. Ia ngetor. Ngorahang awakné tusing pelih. Pamuput timpal tiangé ento blagbaga. Tiang tusing nyidayang ngujang. Yén orahin kramané ajaka liu. Yén suba ajaka liu sinah kalah ané abesik. Apa ja orahanga pasti pelih buina kalah. Yén suba ajak liu, diastun kondén karoan beneh pasti menang.
Pamuput timpal tiangé mategul. Mara mategul saget ada anak nekain désané ngorahang lakar meli tanah di désan iané. Makejang dadi maklar tanah. Dadi dagang bahan bangunan. Prajani maganti désan timpal tiangé dadi désa wisata. Marérod hotél-hotél, vila, homestay, kanti tukang tekap masi maan ejotan uli turis-turis ané nekain désan timpal tiangé. Béh kasub désan timpal tiangé. Sayan makelo-sayan ngliunang dogén carik, tegal, grémbéng masalin goba dadi tongos turis. Kanti subak tusing ada. Krana yéhé suba dadi adep. Apa kadén adana ento ané malayar ka tukadé. Yén dugasé cerik, tiang biasa negakin gedebong lantas anyudanga kanti ka tebén suud kéto buin aba ka dulu buin tegakin ajak timpal tiangé ento. Jani suba lén pesan. Sabilang tongos, marérén suba ada dagang ané lakar ngadep sakancan inem-ineman.
Makejang demen. Uli tukang igel, tukang ukir, tukang-tukang ané lénan masi maan ejotan baan patekan turisé. Magenep polah turisé teka. Ada turis demen tekén anak bajang-bajang. Ada turis demen tekén anak cerik-cerik. Ada turis demen malajah, ada turis ngadep narkoba. Mlegéndah turisé teka.
Timpal tiangé mara tuturin tiang kéto lantas nyerit ngorahanga, “Raksasaaa!” Tiang ngidih pelih tekén ia. Malah nuturang pajalan kramané. Yén sing tiang nutur, sinah ia tusing lakar inget tekén raksasa.
Mirib tiang paling tetepa nyagjagin timpal tiangé. Sabilang awuku tiang bisa malali ka umahné. Padalem ia anak truna kéwala mablagbag. Mirib suba panemaya. Ia jani nuturang awakné suud ngipiang raksasa. “Man apa kaipiang?”
Ia nyambat pepes ngipi aliha tekén Dewa-Dewiné. Maganti ané ngalih. Yén i pidan raksasa ajak raksasi jani Déwa-Déwi. Mula pajalan idup. Magenepan bisa nekain di ipian. Ibi ia ngorahang ngipi ajaka malali tekén watek déwané ka pasisi. Ia makesiab krana tongos melastiné suba sayan cupek, cupit buina sayan telah kepung ombak gedé. “Dadi Déwané ngajak mai?” Kéto ia mumunyi di kenehné.
“Dados kayun magenah ring cupit-cupité kadi puniki?”
“Dija dogén dadi nongos. Di togosé gedé jimbar linggah dadi gedé. Di tongosé cenik cupit dadi cenik cupit. Ento luungné dadi Déwa-Déwi.”
“Aget pesan dadi déwa-déwi bisa milihin ngalih tongos.” Kéto ia ngrimik. Buin ia matakon. “Dados titiang arang ngipiang raksasa?”
“Raksasané suba maan tongos melah. Ia suba pepek makejang. Basangné suba mentil nyantung. Ento ngranayang tusing buin galak cara ané suba-suba.
“Peh aget pesan. Pajalan raksasané. Saking dija manten raksasané?”
“Méndahan. Ada uli gumi dini, ada uli gumi selat pasih, ada uli gumi delod pasih. Ada joh ada paak.”
“Pantes pisan titiang dumun sering manggihin raksasa pasliwer.”
“Jani, suba siep sepi jampi. Makejang suba maan ejotan. Apabuin pacaruanné suba magenepan uli segehan kanti taur suba kajalanang, tusing buin ngrubéda.”
“Punika becikné wénten upacara sareng upakara. Yén nénten sapunika janten titiang jaga uyak raksasa manten.”
“Beneh pesan. Jani ajaka mabalih raksasa.”
“Purun singgih Dewa-Dewi?”
“Ngujang jejeh?”
“Nyanan ipun galak?”
“Suba ngelah senjata. Ené anggon megatang.”
“Wantah sapunika titiang ngiring.”
Timpal tiangé ka tongos soroh raksasané. Wénten raksasa poléng. Wénten raksasa barak ngendih. Wénten raksasa selem denges cara mangsiné. Wénten raksasa mamutih cara anak suci. Wénten raksasa kuning sentak. Biin makesiab timpal tiangé mara macunduk sareng raksasa.
Pasilwer raksasané sambilang ipun nayub saluir tuak arak ané munyahin. Aik-aik misi usap-usap basang. Mara lakar malaib timpal tiangé sagét limanné ampun gamela olih para Déwa-Déwiné.
“Kénkén suba med ningalin raksasa?”
“Sampun Ratu. Titiang nglungsur mapamit.”
“Tusing dadi kéto. Jani apang tawang kénkén gumanti keneh raksasané. Jani lakar entungin dedari.”
Mara entungina sagét ngigel raksasané maan dedari jegég ngoler. Mara lakar geluta, saget raksasané ngelut paturu raksasa. Kedék timpal tiangé. Belog masi raksasané. Tusing tawanga dedari-dedarian.
“Ené buin entungin.”
“Punapi nika?”
“Tanah.”
“Dados tanah?”
“Apang nyak bangkes-bangkes.”
Mara entungina tanah, raksasané makejang nyagrep. Misi nyerit. “Suksmaaa! Uli pidan ngantiang apang ulung tanahé ené. Mara nyak ulung.” Marebut raksasané. Peh ada ngigel. Ada taag-taag baan legané. Jani maan ngisiang tanah. Ngisiang gumi. Sagét timpal tiangé bareng entunganga mrika. Mara makesiab gati. “Tuluuung! Tiang amah raksasa.”
Panyamaanné nyajagin. “Jelema strés! Depang amah raksasa!”
crh_Latn ban_Latn jav_Latn bjn_Latn ban_Latn ban_Latn ban_Latn bjn_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn sun_Latn